On neli poliitikavarianti. Need on esitatud allpool loetelupunktides.

·Variant 0 – muudatusi ei tehta. Lähtestsenaarium: meetmeid ei võeta. Selle variandi korral jätkatakse olemasolevat standardimisprotsessi, ilma et keskendutaks kujunemisjärgus tehnoloogiatest tulenevatele riskidele ja tavatehnoloogiatega seotud valdkondadele, mis vajavad parandamist. See lähtestsenaarium hõlmab ka masinadirektiivi kohaldamise juhendi (edaspidi „juhend“) läbivaatamist pärast tavapärast protsessi (arutelud sidusrühmade vahel ja ainult konsensuse alusel tehtud otsused).

·Variant 1 – tööstusharu isereguleerumine ja muudatused juhendis. Selle variandi korral ei muudeta praegust masinadirektiivi. Selle asemel lisatakse juhendisse selgitused, mille eesmärk on: i) konsensus kohaldamisalas ja määratlustes; ii) paberipõhise dokumentatsiooni vähendamine; iii) olemasolevate kõrge riskitasemega masinate täpsustamine; iv) parem kooskõla muude tooteohutust käsitlevate õigusaktidega uues õigusraamistikus ja v) eri liikmesriikide tõlgendamiserinevuste vähendamine. Selle variandi viimane punkt hõlmab ka masinaekspertide rühma eriistungeid. Kujunemisjärgus tehnoloogiatest tulenevate uute riskide (samuti teatavate tavatehnoloogiate riskide) jaoks lahenduse leidmiseks esitab komisjon praeguse õigusakti piires taotluse koostada uus standard.

·Variant 2 – koormuse minimeerimine. Selle variandi korral keskendutakse õigusakti ja kohaldamisala täpsustamisele ning lihtsustamise saavutamisele. See variant hõlmab ka praeguse masinadirektiivi muutmist, et suurendada õigusselgust kohaldamisalas ja määratlustes. Lihtsustamise saavutamiseks tuleb teha järgmised muudatused: i) õigusakti täiendamine digijuhendite väljaandmise loaga; ii) masinadirektiivi vastavusse viimine uue õigusraamistikuga ja iii) masinadirektiivi muutmine määruseks, et vältida tõlgendamiserinevusi. Praeguse õigusakti muudatused hõlmavad ka komisjonile antud volitusi vaadata tulevikus teatavate kriteeriumide alusel läbi kõrge riskitasemega masinate loetelu. Siiski, kõik need muudatused tehakse ilma toodete ohutusnõuete kohandamiseta. See ei muuda tootjate kohustusi masinate projekteerimisel ja tootmisel. Seda täiendab komisjoni taotlus koostada uus standard õigusakti praeguste ohutusnõuete piires.

·Variant 3 – kahju minimeerimine ja ohutuse suurendamine. See variant on kõige ambitsioonikam, püüdleb parema ohutuse poole ja kasutab samas ära kõiki koormuse vähendamise võimalusi. See variant hõlmab ka praeguse õigusakti muutmist, et suurendada õigusselgust kohaldamisalas ja määratlustes. Lihtsustamise saavutamiseks tuleb teha järgmised muudatused: i) digidokumentatsiooni võimaldamine; ii) masinadirektiivi vastavusse viimine uue õigusraamistikuga ja iii) masinadirektiivi muutmine määruseks, et vältida tõlgendamiserinevusi. See variant hõlmab ka komisjonile volituste andmist, et vaadata läbi praegune loetelu masinatest, mis kujutavad endast suurt ohtu valdkonna uutele turuarengutele, kõrvaldada kõrge riskitasemega masinate vastavushindamisest sisekontrolli võimalus ning teha kõrge riskitasemega masinate loetelu esimene kohandamine. Peale selle kohandatakse I lisas sätestatud ohutusnõudeid, mida tootjad peavad masinate projekteerimisel ja tootmisel järgima, et võtta arvesse kujunemisjärgus tehnoloogiatest tulenevaid riske ning tavatehnoloogiatest tulenevaid konkreetseid riske. Seda täiendab komisjoni taotlus koostada uus standard, võttes arvesse kõiki uusi ja/või muudetud ohutusnõudeid õigusaktis.

Eelistatud poliitikavariant on variant 3. See poliitikavariant käsitleb kõiki tuvastatud probleeme kõige tõhusamal ja tulemuslikumal viisil ning teeb ettepaneku muuta masinadirektiivi nii, et see täidab oma eesmärki praegu ja ka järgmistel aastatel. Samuti tagab see kooskõla olemasolevate tooteohutust käsitlevate õigusaktidega, tulevase määrusega tehisintellekti kohta ja küberturvalisuse määrusega.

Eelistatud variandis lisatakse uusi nõudeid ja täpsustatakse olemasolevaid: i) sihipäraselt ja proportsionaalselt ja ii) ainult vajaduse korral. Neid uusi nõudeid ja täpsustusi kohaldatakse sageli ainult teatavat tüüpi masinate suhtes. Eelistatud variant lisab praegusele masinadirektiivile õigusselguse selle kohaldamisalas, määratlustes ja nõuetes, sealhulgas kujunemisjärgus tehnoloogiatest tulenevate riskide arvestamise nõuetes. Eelistatud variant aitab ka standardimistegevust nõuetekohaselt juhtida viisil, mis suurendab ohutust ning tagab turul (sealhulgas digiturul) suurema usalduse ja tööstusharu konkurentsivõime. Peale selle hõlmab eelistatud variant: i) komisjonile volituste andmist kõrge riskitasemega masinate praeguse loetelu kohandamiseks, võttes arvesse valdkonna uusi turuarenguid; ii) kõrge riskitasemega masinate vastavushindamisest sisekontrolli võimaluse kõrvaldamist ja iii) kõrge riskitasemega masinate loetelu läbivaatamist täielikus kooskõlas tehisintellekti käsitleva uue määrusega. Selles tehakse ettepanek koormuse vähendamise meetme kohta, mida tööstusharu tungivalt nõuab ja mis on kooskõlas komisjoni digipoliitikaga ja võimaldab digidokumentatsiooni (tagades lõppkasutajale siiski võimaluse ostmise ajal taotleda juhendi tasuta trükieksemplari). Peale selle suureneb muudetud masinadirektiivi sidusus ja õiguskindlus, kui see viiakse vastavusse uue õigusraamistikuga ja sellest saab määrus. Proportsionaalsuse tagamiseks täiendatakse seda poliitikavarianti järgmisega: i) komisjon esitab taotluse koostada uus standard ja ii) lisatakse juhend üksikasjalike selgitustega.